《砥柱亭同寮分韵得雨字》
宋代·萧立之

西风吹老寒香圃，瘦碧林塘秋几许。官闲饮思生渴吻，载酒联几无客主。

亭深城远地自寒，雁鹜不来藓苔古。秋枰争道较一胜，长缨飒飒翠裾舞。

百年有几开口笑，底用研桑枉心膂。吟情正属杯中物，暮色已催城上鼓。

嗟予负愧斗粟恋，出位乖逢镬焦苦。向来胸中亦磊磈，书传消磨着尘土。

径须大白得我醉，归卧黄紬听夜雨。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。